Diari Oficial de la Generalitat Valenciana


Sumari del DOGV 8507, del 15-03-2019 (2019/2552)

RESOLUCIÓ de 5 de març de 2019, de la Conselleria de Justícia, Administració Pública, Reformes Democràtiques i Llibertats Públiques, per la qual es convoquen, per a l'any 2019, subvencions destinades a la realització de projectes i iniciatives en matèria de recuperació de la memòria històrica, per a la promoció de la convivència democràtica, desenvolupades per ajuntaments i mancomunitats de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8507

Data del DOGV
:   15-03-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/2552


Data del document
:   05-03-2019

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * ajuda pública

RESOLUCIÓ de 5 de març de 2019, de la Conselleria de Justícia, Administració Pública, Reformes Democràtiques i Llibertats Públiques, per la qual es convoquen, per a l'any 2019, subvencions destinades a la realització de projectes i iniciatives en matèria de recuperació de la memòria històrica, per a la promoció de la convivència democràtica, desenvolupades per ajuntaments i mancomunitats de la Comunitat Valenciana. [2019/2552]  
  
  
Per mitjà de l'Ordre 21/2016, de 19 de juliol, de la Conselleria de Justícia, Administració Pública, Reformes Democràtiques i Llibertats Públiques (DOGV 7837, 26.07.2016), es van establir les bases reguladores per a la concessió de subvencions destinades a projectes i iniciatives en matèria de recuperació de la memòria històrica que afavorisquen la convivència democràtica, i a projectes i iniciatives que promoguen el desenvolupament de drets i llibertats fonamentals.  
En aquesta ordre es regulen tres línies d'ajudes, corresponent aquesta convocatòria a l'assenyalada com a línia 2: «Ajudes destinades a subvencionar projectes i iniciatives en matèria de recuperació de la memòria històrica, en benefici de la promoció de la convivència democràtica, desenvolupades per ajuntaments i mancomunitats de la Comunitat Valenciana».  
De conformitat amb el que es disposa en l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es constata que les subvencions d'aquesta resolució, no estan subjectes a la notificació prevista en l'article 108 del Tractat de Funcionament de la Unió Europea (TFUE), ja que no disposa dels requisits de l'article 107.1 del mateix tractat, concretament, per no suposar avantatge econòmic, atés que queden exclosos els béns inventariables, tindre un impacte estrictament local i no ser activitats comercialitzables. Per tot això, no hi ha la possibilitat de falsejament de la competència que afecte els intercanvis comercials entre els estats membres.  
  
De conformitat amb el que es preveu en el Decret 87/2017, de 7 de juliol, del Consell, i les seues posteriors modificacions, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, i en l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
  
Primer. Convocatòria i indicació de les bases reguladores de les subvencions  
Es convoquen per a l'exercici 2019, en règim de concurrència competitiva, les subvencions per a la realització de projectes i iniciatives en matèria de recuperació de la memòria històrica, en benefici de la promoció de la convivència democràtica, desenvolupades per ajuntaments i mancomunitats de la Comunitat Valenciana, regulades en l'Ordre 21/2016, de 19 de juliol, de la Conselleria de Justícia, Administració Pública, Reformes Democràtiques i Llibertats Públiques, per la qual s'estableixen les bases reguladores per a la concessió de subvencions destinades a projectes i iniciatives en matèria de recuperació de la memòria històrica que afavorisquen la convivència democràtica, i a projectes i iniciatives que promoguen el desenvolupament de drets i llibertats fonamentals, publicada en el Diari Oficial de la Generalitat Valenciana número 7837, de 26 de juliol de 2016.  
  
Segon. Finançament i import de la convocatòria  
La quantia de l'import global màxim destinat a finançar aquestes subvencions ascendeix a 240.000 - (dos-cents quaranta mil euros) a càrrec del capítol IV, línia de subvenció S7922000, del programa 50.13.84.322.70, de la Direcció General de Reformes Democràtiques i Accés a la Justícia, del pressupost de la Generalitat per a 2019.  
  
Tercer. Objecte i condicions de la concessió de les subvencions  
1. La present convocatòria té per objecte la concessió de subvencions destinades a la realització a la Comunitat Valenciana de projectes i iniciatives en matèria de recuperació de la memòria històrica i democràtica valenciana, entesa com la salvaguarda, el coneixement i la difusió de la història de la lluita dels valencians i valencianes pels seus drets i llibertats democràtiques en el període que va des de la proclamació de la Segona República, el 14 d'abril de 1931, fins a l'entrada en vigor de l'Estatut d'Autonomia, el 10 de juliol de 1982, en benefici de la promoció de la convivència i de l'augment en la qualitat de la vida democràtica, desenvolupades per ajuntaments i mancomunitats de la Comunitat Valenciana.  
2. Se subvencionaran:  
a) Projectes i actuacions de commemoració o d'homenatge de persones i d'esdeveniments relacionats amb la memòria històrica i democràtica valenciana.  
b) Projectes i actuacions que promoguen la difusió i la formació en matèria de memòria històrica i democràtica valenciana. Es podrà incloure l'organització de congressos, simposis, jornades, seminaris i exposicions temporals, productes audiovisuals, edició de publicacions i projectes educatius.  
3. No seran subvencionables les obres o treballs que modifiquen la forma o substància de qualsevol tipus d'elements, edificis, restes històriques i vestigis relacionats amb la recuperació de la memòria històrica de l'època objecte de la present resolució,  
4. Cada entitat local només podrà presentar una sol·licitud a la present convocatòria de subvencions, tant de manera individual com conjuntament amb altres ajuntaments o mancomunitats. La sol·licitud podrà incloure un o diversos projectes o actuacions que es valoraran conjuntament. Quan un ajuntament forme part d'una mancomunitat de municipis podrà presentar sol·licitud cada un d'aquests, sempre que es tracte de projectes diferents.  
5. Es podrà subvencionar fins a un import màxim de 10.000 - (deu mil euros) per sol·licitud sense que, en cap cas, les subvencions que es concedisquen puguen superar ni la quantitat sol·licitada ni el 85 % del pressupost presentat.  
6. Les activitats que se subvencionen es podran executar des de l'1 de gener de 2019 fins a la data de límit de justificació de la subvenció, establida en el resolc onze d'aquesta resolució, sense esperar que la concessió de les subvencions es produïsca i sense que això prejutge la decisió que finalment s'adopte. Les activitats subvencionades s'hauran d'executar en el territori de la Comunitat Valenciana.  
  
7. Les subvencions regulades en aquesta convocatòria seran compatibles amb qualsevol altra subvenció o ajuda per a la mateixa finalitat procedent de qualsevol administració pública o ens públic o privat, nacional, de la Unió Europea o internacional, sempre que el conjunt de les ajudes no supere el cost total del projecte presentat. Aquesta circumstància s'haurà de posar en coneixement de l'òrgan instructor en el moment en què es produïsca, ja siga abans o durant l'execució del projecte, i s'aportarà la corresponent resolució de concessió.  
  
  
Quart. Forma i termini de presentació de les sol·licituds i documents i informació que s'han d'adjuntar  
1. La presentació de sol·licituds i la documentació annexa per a l'obtenció de les subvencions regulades en la present convocatòria, es realitzarà, de forma telemàtica en el portal de la Generalitat, www.gva.es, accedint a la seu electrònica, «Serveis en línia, Ciutadans, Ajudes, Beques i Subvencions».  
http://www.gva.es/es/inicio/servicios\_linea/sel\_buscador.  
Per a això, l'entitat sol·licitant haurà de disposar de signatura electrònica avançada basada en un certificat reconegut, segons el que disposa el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat o qualsevol altre prestador de serveis de certificació amb el qual la Generalitat haja signat l'oportú conveni (es poden consultar en la pàgina web: https://sede.gva.es/es/web/sede\_electronica/sede\_certificados).  
2. L'imprés de sol·licitud i la documentació annexa que s'exigeix en aquesta convocatòria s'emplenarà i se signarà digitalment per la persona titular de la mancomunitat de municipis o de l'alcaldia presidència de l'ajuntament, o, si escau, per la persona que exercisca les funcions de secretaria de la corporació local, juntament amb la documentació ressenyada en el punt 5 del present resolc, i s'utilitzarà l'aplicació dissenyada per a aquestes subvencions que estarà disponible en el catàleg de serveis públics interactius de la Generalitat a través: http://sede.gva.es, apartat «Serveis en línia», i seleccionaran el tràmit de sol·licitud de subvenció dissenyat a aquest efecte.  
La presentació de la sol·licitud durà implícita l'acceptació de les bases reguladores.  
3. El termini de presentació de sol·licituds serà de 20 dies hàbils comptadors des de l'endemà de la publicació d'aquesta resolució en el Diari Oficial de la Generalitat Valenciana. L'incompliment d'aquest termini determinarà, automàticament, la inadmissió a tràmit de la sol·licitud.  
4. La presentació de la sol·licitud de subvenció comportarà l'autorització de la persona sol·licitant perquè la Direcció General de Reformes Democràtiques i Accés a la Justícia obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social, prevista en els articles 18 i 19 del RLGSS, en aquest cas les entitats no hauran d'aportar els corresponents certificats, segons el que preveu l'article 28 de la Llei 39/2015, d'1 d'octubre, del procediment administratiu comú de les administracions públiques (d'ara en avant LPACAP). No obstant això, es podrà denegar aquest consentiment, si així s'assenyala expressament en el formulari de sol·licitud. En aquest supòsit, s'hauran d'aportar els corresponents certificats emesos per l'Agència Estatal d'Administració Tributària, la Conselleria d'Hisenda i Model Econòmic i la Tresoreria General de la Seguretat Social, d'estar al corrent en el compliment de les obligacions tributàries i amb la Seguretat Social. En virtut del que es preveu en l'article 5 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de les càrregues administratives en els procediments gestionats per l'Administració de la Generalitat i el seu sector públic en relació amb l'article 3.2 de l'Ordre de 30 de maig de 1996, de la Conselleria d'Economia i Hisenda, les entitats locals que resulten beneficiàries de les subvencions concedides estaran exemptes d'acreditar que estiguen al corrent en el compliment de les seues obligacions tributàries i davant la Seguretat Social.  
5. Juntament amb la sol·licitud es presentarà la documentació següent degudament signada per la persona que exercisca la representació legal de la corporació local:  
a) Model normalitzat de dades complementàries a la sol·licitud de subvenció.  
Annex I. En aquest model s'haurà de marcar amb una X tant les declaracions responsables com la documentació que s'aporta segons el tipus de persona sol·licitant.  
b) Un programa detallat del pla del projecte o actuació. Annex II.  
  
El programa que, en qualsevol cas, serà únic per sol·licitud i haurà d'estar subscrit per la persona titular de la presidència de la mancomunitat de municipis o de l'alcaldia presidència de l'ajuntament, i, si escau, per la persona que exercisca les funcions de secretaria de la corporació local, en el qual s'hauran de detallar, com a mínim, (independentment que l'entitat local vulga aportar altres documents relacionats amb el programa que milloren la seua sol·licitud) els aspectes següents:  
  
1. Totes i cada una de les actuacions proposades, amb una descripció precisa del seu contingut.  
2. Els objectius pretesos amb el desenvolupament de cada una de les activitats incloses en el programa, vinculant la seua transcendència i repercussió social amb el tipus de beneficiaris a què es destinen.  
3. El calendari precís de compliment i els terminis d'execució previstos, tant per al programa d'activitats en el seu conjunt com per a cada una de les activitats proposades en particular.  
4. Una explicació raonada i detallada de la vinculació que, segons el parer de l'entitat local sol·licitant, hi haja entre el programa d'activitats presentat i l'objecte d'aquesta convocatòria.  
5. El pressupost on figure una descripció desglossada i detallada per partides dels costos corresponents tant en el pla d'actuacions en el seu conjunt com en cada una de les actuacions en particular.  
  
En aquells supòsits en què des de la Direcció General de Reformes Democràtiques i Accés a la Justícia es considere un pressupost com a excessiu, podrà requerir-se (sobre la base de l'article 31,1 de la Llei 38/2003, de 17 de novembre, general de subvencions, l'entitat local per a aportar un nou pressupost de l'actuació o actuacions a realitzar més ajustat als preus de mercat.  
c) Un document, degudament signat per la persona que exercisca les funcions de secretaria de la corporació local (ajuntament o mancomunitat de municipis) que acredite la capacitat de la persona representant legal de l'entitat per a sol·licitar la subvenció en nom d'aquesta.  
  
d) L'imprés de domiciliació bancària a emplenar en el cas de nou perceptor o canvi de compte bancari haurà de ser subscrit per la persona que ostente la presidència de la mancomunitat de municipis o de l'alcaldia presidència de l'ajuntament sol·licitant de la subvenció. Annex III.  
  
A l'imprés de domiciliació bancària s'adjuntarà un certificat expedit per la persona que exercisca les funcions de secretaria de la corporació local, en el qual s'acredite la representació que ostenta la persona titular de l'alcaldia o presidència de la mancomunitat de municipis signant de l'imprés de domiciliació bancària.  
e) Acreditació de la resolució o acord adoptat per l'òrgan competent de l'entitat local per a formular la sol·licitud de la subvenció i d'aquella on es faça constar que, en el pressupost de l'entitat local, està consignada la totalitat de l'import de les actuacions per a les quals se sol·licita la present subvenció, signada pel secretari de la corporació local. Annex IV.  
  
Cinqué. Criteris de valoració de sol·licituds  
1. La valoració dels projectes presentats aconseguirà com a màxim 25 punts i s'efectuarà d'acord amb els criteris que s'indiquen:  
a) Qualitat tècnica i viabilitat econòmica del projecte, fins a 8 punts. Per a això, es tindran en compte els aspectes següents:  
- L'adequació del projecte als objectius de la subvenció, fins a 1 punt.  
- L'adequació de les activitats als objectius programats, fins a 1 punt.  
- La coherència de les activitats proposades, fins a 1 punt.  
- La metodologia i el calendari previstos, fins a 0,5 punts.  
- La suficiència i capacitat dels recursos humans previstos, fins a 1 punt.  
- La idoneïtat dels recursos materials i tècnics previstos, fins a 1 punt.  
- La coherència, claredat i proporcionalitat del pressupost aportat, fins a 1 punt.  
- L'aportació de mitjans personals i materials propis de l'entitat, fins a 1 punt.  
- La disponibilitat dels permisos i autoritzacions que siguen necessàries per a l'execució de les activitats, o l'inici de la tramitació corresponent per a la seua obtenció, sempre que s'acredite, fins a 0,5 punts.  
  
b) Col·laboració d'altres entitats i institucions, fins a 5 punts. Es tindran en compte els aspectes següents:  
La participació conjunta d'entitats i institucions en el projecte, i es valorarà preferentment que siguen de diferent naturalesa jurídica, fins a 3 punts.  
- Altres ajudes i col·laboracions previstes, d'acord amb els termes acreditats, fins a 2 punts.  
c) Experiència, trajectòria i especialització de les entitats, fins a 5 punts. Es tindran en compte els aspectes següents:  
- Les activitats realitzades en anys anteriors en matèria de recuperació de la memòria històrica i democràtica valenciana, fins a 3 punts.  
  
- Les activitats realitzades en anys anteriors similars a les que es presenten per a la sol·licitud de subvenció, fins a 2 punts.  
d) Incidència del projecte en la societat, fins a 4 punts. Es tindran en compte els aspectes següents:  
- Que estiguen clarament especificats els resultats esperats, fins a 1 punt.  
- La repercussió territorial i/o internacional de les activitats programades, fins a 1 punt.  
- Els potencials beneficiaris, fins a 0,5 punts.  
- L'interés social i cultural del projecte, fins a 1 punt.  
- L'abast de les mesures de difusió i divulgació proposades i en particular de l'experiència específica de les dones i altres col·lectius que van patir persecució o violència durant la Guerra Civil i la dictadura, fins a 0,5 punts.  
e) Cofinançament del projecte o iniciativa per part de l'entitat sol·licitant, fins a 3 punts:  
- En aquest apartat es tindrà en compte l'aportació de mitjans econòmics propis de l'entitat: fins a 2 punts  
- El cofinançament del projecte per altres entitats, públiques o privades, si s'acredita suficientment, fins a 1 punt.  
2. La puntuació mínima que han d'aconseguir els projectes per a optar a la subvenció serà de 10 punts.  
3. La comissió d'avaluació, establida en l'article 6 de les bases reguladores, podrà requerir els sol·licitants l'ampliació de la informació continguda en les memòries, amb la finalitat de facilitar la millor avaluació de les sol·licituds.  
  
Sisé. Criteris per a la determinació de la subvenció  
1. Per a determinar l'import de la subvenció es tindrà en compte l'adequació dels projectes presentats pels ajuntaments i mancomunitats de municipis als criteris de valoració determinats en l'apartat anterior.  
  
Els projectes que hagen superat la puntuació de 10 punts se subvencionaran atenent els límits continguts en la present convocatòria, i es concediran les subvencions per ordre de puntuació de major a menor fins a l'esgotament dels fons previstos en aquesta convocatòria.  
  
En cas d'empat de les sol·licituds, es resoldrà aquest per la major puntuació obtinguda en cada un dels apartats, seguint l'ordre establit en el resolc cinqué d'aquesta resolució.  
2. Quan es produïsca la renúncia d'algun dels beneficiaris a la subvenció, el crèdit pressupostari no aplicat podrà concedir-se sense necessitat de nova convocatòria a l'entitat sol·licitant per ordre de puntuació.  
  
  
Seté. Tràmits a emplenar en el procediment  
1. Quan la sol·licitud no dispose dels requisits assenyalats en la legislació bàsica de procediment administratiu comú, o no s'acompanye de la documentació que d'acord amb aquesta resolució resulte exigible, o es considere necessària per a resoldre, es requerirà l'entitat interessada perquè, en el termini de 10 dies hàbils, esmene la falta o adjunte els documents preceptius, amb indicació que, si així no ho fera, se'l considerarà que desisteix de la seua petició, amb la resolució prèvia que haurà de ser dictada en els termes previstos en l'article 21 de l'LPACAP.  
  
2. Els requeriments als quals es fa referència en aquest resolc, així com qualsevol altre que poguera realitzar-se, tindran lloc per mitjà de la notificació electrònica, i es regirà pel que disposen els articles 53 i següents del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. Tal com disposa l'article 53 d'aquesta norma, la notificació electrònica dels actes administratius produirà efectes jurídics quan el sol·licitant (entitat local o mancomunitat) haja assenyalat aquest mitjà com a preferent, haja consentit expressament la seua utilització o quan aquesta via resulte obligatòria per a l'interessat, com és aquest cas.  
  
De conformitat amb l'article 54 del Decret 220/2014, la pràctica de la notificació electrònica es realitzarà, amb caràcter general, per compareixença electrònica, de la manera següent:  
1) El sol·licitant (entitat local o mancomunitat de municipis), degudament identificat, accedirà al contingut de l'actuació administrativa corresponent a través de la seu electrònica de la Generalitat. Prèviament, s'enviarà per correu electrònic a l'adreça facilitada pel sol·licitant un avís de notificació, de caràcter informatiu, que li comunicarà l'existència d'una notificació dirigida a aquest, així com l'adreça de la pàgina web a la qual ha d'accedir per a obtindre-la.  
  
2) Aquest avís de notificació haurà d'especificar, a més de les dades que permeten la identificació de la notificació, de conformitat amb el que disposa la legislació bàsica de procediment administratiu, que transcorreguts 10 dies naturals a partir de la data de la seua notificació, sense que tinga lloc l'accés a aquesta, equivaldrà al rebuig de la notificació als efectes previstos en la normativa legal vigent, llevat que d'ofici o a instàncies del destinatari es comprove la impossibilitat tècnica o material de l'accés.  
3) L'entitat local sol·licitant podrà accedir a la notificació electrònica amb la seua identificació personal prèvia per qualsevol dels mitjans definits en l'article 26 del Decret 220/2014. La notificació contindrà la designació de l'òrgan administratiu o entitat que efectua la notificació, la referència al tipus de document que es notifica, el número d'expedient al qual es fa referència, i la data i registre d'eixida.  
4) Si la persona representant de l'entitat sol·licitant (entitat local o mancomunitat de municipis) accepta la notificació, podrà accedir als documents objecte d'aquesta, que també tindran format per a impressió.  
  
5) Es deixarà constància en l'expedient administratiu de l'acceptació o rebuig de la notificació electrònica, i produirà els efectes previstos en la legislació bàsica de procediment administratiu.  
  
Huité. Terminis de resolució i notificació  
L'òrgan que resoldrà les sol·licituds de subvencions és l'establit en l'article 9 de les bases reguladores.  
El termini màxim per a resoldre i notificar les resolucions serà de sis mesos des de la data de publicació d'aquesta resolució de la convocatòria en el Diari Oficial de la Generalitat Valenciana, de conformitat amb el que disposa l'article 9 de l'Ordre 21/2016, de 19 de juliol.  
  
En els casos en què haja de requerir-se els ajuntaments i mancomunitats de la Comunitat Valenciana interessats l'esmena de deficiències i/o aportació de documents, el termini determinat en l'apartat anterior s'entendrà suspés durant el transcurs del temps que hi haja entre la notificació del requeriment i el seu efectiu compliment pel beneficiari, en defecte d'això, pel transcurs del termini concedit.  
  
Excepcionalment, es podrà acordar l'ampliació d'aquests terminis en els supòsits previstos en l'article 23 de la Llei 39/2015, d'1 d'octubre, del procediment administratiu comú de les administracions públiques.  
Transcorregut el termini màxim per a resoldre sense que s'haja notificat resolució expressa, les sol·licituds hauran d'entendre's desestimades per silenci administratiu, de conformitat amb el que disposa l'article 25 de la Llei 39/2015, i en l'article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera i d'organització de la Generalitat. Tot això sense perjudici que subsistisca l'obligació legal de l'Administració de resoldre expressament sobre la petició formulada.  
La resolució per la qual es concedisquen o es deneguen les subvencions es publicarà en el Diari Oficial de la Generalitat Valenciana, d'acord amb el contingut en l'article 45.1.b de l'LPACAP.  
  
Nové. Recursos contra la resolució  
Les resolucions adoptades sobre les sol·licituds d'aquestes subvencions posen fi a la via administrativa, i davant aquestes es podrà interposar potestativament recurs de reposició davant el mateix òrgan que ha dictat l'acte en el termini d'un mes, comptador des de l'endemà de la publicació, de conformitat amb el que es preveu en els articles 123 i 124 de l'LPACAP, o bé directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la publicació, de conformitat amb el que s'estableix en els articles 10.1.a i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que s'utilitze qualsevol altra via que es considere oportuna.  
  
Deu. Justificació de la subvenció  
1. La justificació de les subvencions per part dels ajuntaments i mancomunitats beneficiàries es realitzarà d'acord amb el que estableix l'article 14 de les bases reguladores.  
2. La presentació de la justificació es realitzarà de forma telemàtica en els mateixos termes del resolc quart.  
3. Es reduirà proporcionalment la subvenció en el cas que la justificació de les despeses realitzades no arribe a la quantia atorgada, així com quan, havent-se subvencionat una part del cost total de l'activitat, no es justifique l'import total de la despesa que suposa el desenvolupament d'aquesta activitat.  
La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas, es garantirà el dret de l'audiència de l'entitat local interessada.  
4. Les despeses de personal, dedicades a retribuir les activitats realitzades en els respectius projectes pel personal incorporat a aquests, s'ajustaran al que disposa l'article 31 de la Llei 28/2018, de 28 de desembre, de pressupostos de la Generalitat, que estableix les retribucions dels funcionaris de la Generalitat inclosos en l'àmbit d'aplicació de la Llei 10/2010, de 9 de juliol, de la Generalitat, d'ordenació i gestió de la funció pública valenciana, i es justificaran amb aportació dels contractes de treball, nòmines, justificants de pagament dels salaris, documents acreditatius de l'ingrés de retencions d'IRPF, TC1 o, si escau, transferència bancària i TC2, així com el comunicat de dedicació horària a l'activitat subvencionada.  
  
Onze. Règim de lliurament de pagament i termini per a la justificació de la subvenció  
1. El pagament de les subvencions, es realitzarà en pagament únic, després de la justificació de la despesa realitzada, per mitjà de la transferència bancària al compte designat pels ajuntaments i mancomunitats beneficiaris en la seua sol·licitud.  
2. El termini màxim per a la presentació de la justificació de la subvenció finalitzarà el dia 14 de novembre de 2019.  
  
Dotze. Pla de control  
Els ajuntaments i mancomunitats beneficiaris estaran sotmeses a les actuacions de control i supervisió contingudes en l'article 13 de les bases reguladores.  
  
Contra aquesta resolució, que posa fi a la via administrativa, es podrà interposar potestativament recurs de reposició davant el mateix òrgan que ha dictat l'acte en el termini d'un mes, comptador des de l'endemà de la publicació, de conformitat amb el que preveuen els articles 123 i 124 de l'LPACAP, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la publicació, de conformitat amb el que s'estableix en els articles 10 i 46.1 de l'LJCA. Tot això sense perjudici que s'utilitze qualsevol altra via que es considere oportuna.  
  
  
València, 5 de març de 2019.- La consellera de Justícia, Administració Pública, Reformes Democràtiques i Llibertats Públiques: Gabriela Bravo Sanestanislao.